Den Nahmiddag teihn hümpelwis
De Ludwigsluster tau'n Kanal;
Dat is so'n speigelblankes Is,
Un allens flitscht dor up un dal.
Ok in den grisen Rock Fründ Rein ....,
De stakt dor rüm mit sine langen Bein
Un löppt dor Schritschauh, dat't so pufft,
Sin Hakennäs' hoch in de Luft.
Kum hett em de Kann'dat dor seihn,
Dunn rönnt hei piplings up em in.
»War'n Sie nicht gestern bei Kabell?
Und sind Sie nicht ein Bäckergesell?
Nun sag'n Sie mal, wer ich woll bin?«
»Je«, seggt uns' Rein ...., »wat süll'n Sei sin?
So'n Ihrenkannedat villicht?«
»Mein lieber Freund, das bin ich nicht,
Ich bin ein richt'ger Schneidergesell.«
»Dat dacht ick mi«, seggt uns' Fründ Rein ....
Un swenkt links af mit sine langen Bein,
»Dat heww'ck Sei gistern glik anseihn.«